নির্বাচনকমিশন
মুখ্য নির্বাচন কমিশনার শ্রী সুশীল চন্দ্রের নেতৃত্বে ভারতের নির্বাচন কমিশনের একটি প্রতিনিধিদলের দক্ষিণ আফ্রিকা ও মরিশাস সফর
নয়াদিল্লি, ২২ এপ্রিল, ২০২২
ভারতের মুখ্য নির্বাচন কমিশনার শ্রী সুশীল চন্দ্রের নেতৃত্বে কমিশনের একটি প্রতিনিধিদল গত ৯-১৯শে এপ্রিল পর্যন্ত দক্ষিণ আফ্রিকা ও মরিশাস সফর করেন। এই সফরে দক্ষিণ আফ্রিকা ও মরিশাসের নির্বাচন কমিশনের সঙ্গে ভারতের নির্বাচন কমিশনের প্রতিনিধিদলের একাধিক বৈঠক হয়। এছাড়াও, কমিশনের প্রতিনিধিদল ঐ দুই দেশে প্রবাসী ভারতীয় সম্প্রদায়ের মানুষের সঙ্গেও বৈঠক করেন। উল্লেখ করা যেতে পারে, ঐ দুই দেশের নির্বাচন কমিশনের সঙ্গে ভারতের নির্বাচন কমিশনের সমঝোতা রয়েছে। ভারতীয় সম্প্রদায়ের সদস্যদের সঙ্গে আলোচনার সময় মুখ্য নির্বাচন কমিশনার শ্রী চন্দ্র তাঁদের প্রবাসী ভোটদাতা হিসাবে নাম নথিভুক্ত করার আহ্বান জানান। তিনি জানান, প্রবাসী ভোটারদের জন্য ইলেক্ট্রনিকালি ট্রান্সমিটেড পোস্টাল ব্যালট ব্যবস্থার বিষয়ে চিন্তাভাবনা করা হচ্ছে।
এই সফরে ঐ দু’দেশের নির্বাচন কমিশনারদের সঙ্গে ভারতীয় প্রতিনিধিদলের ত্রিপাক্ষিক বৈঠকে বিশ্ব নির্বাচন কর্তৃপক্ষগুলির সংগঠনের সচিব জংহিউন চো উপস্থিত ছিলেন। উল্লেখ করা যেতে পারে, গত ১২ই এপ্রিল দক্ষিণ আফ্রিকার প্রিটোরিয়ায় এই বৈঠক অনুষ্ঠিত হয়। সমগ্র বিশ্বের নির্বাচন পরিচালনা কর্তৃপক্ষগুলিকে নিয়ে গঠিত সংগঠনের বর্তমান সভাপতি পদে ভারত দায়িত্ব পালন করছে। সারা বিশ্বের ১১৮টি নির্বাচন কর্তৃপক্ষকে নিয়ে গঠিত এই সংগঠনের বর্তমান সহ-সভাপতি দক্ষিণ আফ্রিকা।
বৈঠকে ভারতের মুখ্য নির্বাচন কমিশনার শ্রী চন্দ্র ত্রিপাক্ষিক পর্যায়ে এ ধরনের বৈঠক আয়োজনের জন্য দক্ষিণ আফ্রিকার নির্বাচন কমিশনের চেয়ারপার্সনের ভূমিকার প্রশংসা করেন। তিনি বলেন, দক্ষিণ আফ্রিকায় গণতান্ত্রিক ব্যবস্থার প্রসারে লক্ষ্যণীয় অগ্রগতি হয়েছে এবং এই দেশটি আগামী অক্টোবর মাসে সারা বিশ্বের নির্বাচন পরিচালনা কর্তৃপক্ষগুলিকে নিয়ে গঠিত সংগঠনে সাধারণসভার আয়োজন করবে। এই সংগঠনের সঙ্গে ভারতের নিবিড় ও সক্রিয় সম্পর্ক রয়েছে। ভারত ও দক্ষিণ আফ্রিকা দুই দেশই এই সংগঠনের প্রতিষ্ঠাতা সদস্য। তিনি বলেন, নেলসন ম্যান্ডেলা ও একদা মহাত্মা গান্ধীর কর্মযজ্ঞের এই পুণ্যভূমি তাঁর কাছে এক প্রকৃত তীর্থযাত্রা হয়ে উঠেছে।
সারা বিশ্বে নির্বাচন পরিচালনা কর্তৃপক্ষগুলিকে নিয়ে গঠিত এই সংগঠনের সদস্য দেশগুলির মধ্যে সহযোগিতাকে আরও নিবিড় করতে ভারতের নির্বাচন কমিশন একাধিক উদ্যোগ গ্রহণ করেছে। শ্রী চন্দ্র কোভিড-১৯ মহামারীর সময় ভারতের ১১টি রাজ্যে বিধানসভা নির্বাচন এবং একাধিক উপ-নির্বাচন পরিচালনার অভিজ্ঞতার কথা ভাগ করে নেন। তিনি জানান, মহামারীজনিত পরিস্থিতির প্রেক্ষিতে এই নির্বাচনের সময় ভোটদাতাদের পাশাপাশি, ভোট কর্মী এবং ভোট গ্রহণ কেন্দ্রগুলির সুরক্ষায় কমিশন একাধিক প্রয়োজনীয় পদক্ষেপ গ্রহণ করে। তিনি সারা বিশ্বের নির্বাচন পরিচালনা কর্তৃপক্ষগুলিকে নিয়ে গঠিত সংগঠনকে আরও প্রাসঙ্গিক করে তুলতে বেশ কয়েকটি পরামর্শ দেন। সংগঠনের সদস্য দেশগুলির জন্য আরও বেশি প্রশিক্ষণ কর্মসূচি আয়োজনের প্রস্তাব দেন তিনি। সফরকালে শ্রী চন্দ্র জোহানেসবার্গে কন্সটিটিউশন হিল  – এ গত ১৫ই এপ্রিল মহাত্মা গান্ধীর প্রতি শ্রদ্ধা জানান। তিনি সেখানে গান্ধী – ম্যান্ডেলা নামাঙ্কিত প্রদর্শনী কেন্দ্রও ঘুরে দেখেন।
এরপর, শ্রী চন্দ্র গত ১৮ই এপ্রিল মরিশাস সফরে গিয়ে পোর্ট ল্যুইসে সেদেশের নির্বাচন কমিশনার মিঃ মহম্মদ ইরফান আব্দুল রহমনের সঙ্গে সাক্ষাৎ করেন। দুই নির্বাচন কমিশনারের মধ্যে এই বৈঠকে শ্রী চন্দ্র বলেন, উভয় দেশের মধ্যে সৌভাতৃত্ব, বংশানুক্রমিক সম্পর্ক রয়েছে। এমনকি, দু’দেশের নির্বাচন কমিশনের মধ্যে সমঝোতাপত্রের প্রথামাফিক সম্পর্কের পাশাপাশি, একে-অপরকে উপলব্ধি করার ক্ষেত্রেও গভীর নৈকট্য রয়েছে। ভারতে সাম্প্রতিক নির্বাচন আয়োজন সম্পর্কে সংক্ষিপ্ত বিবরণ দিয়ে শ্রী চন্দ্র বলেন, দুই নির্বাচন কর্তৃপক্ষই পারস্পরিক স্বার্থে সেরা পন্থা-পদ্ধতি, দক্ষতা ও অভিজ্ঞতা বিনিময় অব্যাহত রাখবে।
CG/BD/SB
(Visitor Counter : 110